Na temelju članaka 67. stavak 4. i članka 75. stavak 2. Zakona o trošarinama (»Narodne novine«, broj 106/18., 121/19. i 144/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2022. donijela

**UREDBU**

**O VISINI TROŠARINE NA ALKOHOL I ALKOHOLNA PIĆA**

# Uvodne odredbe

## Članak 1.

Ovom Uredbom utvrđuje se iznos trošarine na alkohol i alkoholna pića.

# Preuzimanje akata Europske unije

## Članak 2.

Ovom se Uredbom u pravni poredak Republike Hrvatske prenosi Direktiva Vijeća 92/83/EEZ od 19. listopada 1992. o usklađivanju struktura trošarina na alkohol i alkoholna pića (SL L 316, 31. 10. 1992., str. 21.), kako je izmijenjena Direktivom Vijeća (EU) 2020/1151 od 29. srpnja 2020. o izmjeni Direktive 92/83/EEZ o usklađivanju struktura trošarina na alkohol i alkoholna pića (SL L 256, 5. 8. 2020., str. 1.) i Direktiva Vijeća 92/84/EEZ od 19. listopada 1992. o usklađivanju stopa trošarina na alkohol i alkoholna pića (SL, L 316, 31. 10. 1992., str.29).

# Visina trošarine na pivo

## Članak 3.

Trošarina na pivo iznosi 5,31 eura za 1% volumnog udjela stvarnog alkohola sadržanoga u jednom hektolitru gotovog proizvoda.

# Visina trošarine na pivo za male nezavisne pivovare

## Članak 4.

Trošarina na pivo koje proizvode male nezavisne pivovare i koje se pušta u potrošnju na teritoriju Republike Hrvatske plaća se za 1% volumnog udjela stvarnog alkohola sadržanoga u jednom hektolitru gotovog proizvoda, i to:

|  |  |
| --- | --- |
| za godišnju proizvodnju piva u hl | iznos trošarine u EUR |
| ≤5.000 | 2,65 |
| 5.001 - 25.000 | 2,92 |
| 25.001 – 75.000 | 3,19 |
| 75.001 – 125.000 | 3,45 |

# Visina trošarine na mirna i pjenušava vina

## Članak 5.

Trošarina na mirna i pjenušava vina iznosi 0,00 eura za jedan hektolitar gotovog proizvoda.

# Visina trošarine na ostala pića koja su dobivena vrenjem osim piva i vina

## Članak 6.

Trošarina na ostala pića koja su dobivena vrenjem osim piva i vina iznosi 0,00 eura za jedan hektolitar gotovog proizvoda.

# Visina trošarine na međuproizvode

## Članak 7.

(1) Trošarina na međuproizvode s volumnim udjelom stvarnog alkohola od 15% i većim iznosi 106,18 eura po hektolitru gotovog proizvoda.

(2) Trošarina na međuproizvode s volumnim udjelom stvarnog alkohola manjim od 15% iznosi 66,36 eura po hektolitru gotovog proizvoda.

# Visina trošarine na etilni alkohol

## Članak 8.

Trošarina na etilni alkohol iznosi 796,34 eura po hektolitru čistog alkohola.

# Prestanak važenja

## Članak 9.

Danom stupanja na snagu ove Uredbe prestaje važiti Uredba o visini trošarine na alkohol i alkoholna pića („Narodne novine“, broj 33/20.).

# Stupanje na snagu

## Članak 10.

Ova Uredba objavit će se u Narodnim novinama, a stupa na snagu 1. siječnja 2023.

KLASA:

URBROJ:

Zagreb, Predsjednik

 mr. sc. Andrej Plenković, v. r.

# **OBRAZLOŽENJE**

Pravna osnova za donošenje predložene Uredbe o visini trošarine na alkohol i alkoholna pića propisana je člankom 67. stavak 4. i člankom 75. stavak 2. Zakona o trošarinama („Narodne novine“, broj 106/18., 121/19. i 144/21.), kojim se daje ovlaštenje Vladi Republike Hrvatske da Uredbom određuje visine trošarina na alkohol i alkoholna pića.

Trenutno važeće visine trošarina iznose:

* na pivo 40,00 kuna za 1% volumnog udjela alkohola sadržanom u jednom hektolitru gotovog proizvoda,
* na pivo za male nezavisne pivovare

|  |  |
| --- | --- |
| **Za godišnju proizvodnja piva u hl** | **Iznos trošarine za 1%/hl (HRK)** |
| ≤ 5.000 | 20,00 |
| 5.001 - 25.000 | 22,00 |
| 25.001 - 75.000 | 24,00 |
| 75.001 - 125.000 | 26,00 |

* na mirna i pjenušava vina 0,00 kuna,
* na ostala pića dobivena vrenjem osim piva i vina 0,00 kuna,
* na međuproizvode s volumnim udjelom alkohola od 15% i većim, 800,00 kuna po hektolitru gotovog proizvoda,
* na međuproizvode s volumnim udjelom alkohola manjim od 15%, 500,00 kuna po hektolitru gotovog proizvoda,
* na etilni alkohol 6.000,00 kuna po hektolitru čistog alkohola.

S obzirom da je u svibnju 2022. donesen Zakon o uvođenju eura kao službene valute u Republici Hrvatskoj (»Narodne novine«, broj 57/22. i 88/22.) te euro postaje zakonsko sredstvo plaćanja u Republici Hrvatskoj od 1. siječnja 2023. godine predlaže se donošenje nove Uredbe o visini trošarine na alkohol i alkoholna pića konverzijom kuna u eure prema utvrđenom fiksnom tečaju 1 EUR=7,53450 HRK.

Temeljem gore iznijetog predlaže se da visina trošarine izražena u eurima iznosi:

* na pivo 5,31 eura za 1% volumnog udjela alkohola sadržanom u jednom hektolitru gotovog proizvoda,
* na pivo za male nezavisne pivovare

|  |  |
| --- | --- |
| **Za godišnju proizvodnja piva u hl** | **Iznos trošarine za 1%/hl (EUR)** |
| ≤ 5.000 | 2,65 |
| 5.001 - 25.000 | 2,92 |
| 25.001 - 75.000 | 3,19 |
| 75.001 - 125.000 | 3,45 |

* na mirna i pjenušava vina 0,00 eura,
* na ostala pića dobivena vrenjem osim piva i vina 0,00 eura,
* na međuproizvode s volumnim udjelom alkohola od 15% i većim, 106,18 eura po hektolitru gotovog proizvoda,
* na međuproizvode s volumnim udjelom alkohola manjim od 15%, 66,36 eura po hektolitru gotovog proizvoda,
* na etilni alkohol 796,34 eura po hektolitru čistog alkohola.

Predložene visine ne dovode do promjene fiskalnog učinka trošarine na alkohol i alkoholna pića u državnom proračunu.

Stupanjem na snagu ove Uredbe, trenutno važeća Uredba o visini trošarine na alkohol i alkoholna pića (»Narodne novine«, broj 33/20.) bi prestala važiti s 1. siječnja 2023. godine.